text: Den døde hval forsøges slæbt ind i Vejle havn
  20 juni 2010 kl. 16.53
  Vejle Brandvæsen begyndte bjærgningen af den afdøde finhval fra Vejle Fjord søndag aften klokken 19. 30.
  
  Brandvæsenet håber, at højvandet mellem kl. 20.00 og 21.00 vil hjælpe med at få hvalen løftet fra havbunden, men operationen bliver svær, indrømmer indsatsleder Jan Lehman fra Vejle Brandvæsen.
   - Vi vil forsøge at trække den i halen efter en slæbebåd, men den er meget tung for ikke nok med, at den vejer 30 ton, så er den også fyldt med vand.
  Brandvæsenet vil forsøge at slæbe dyret ind til Svajebassinnet, som ligger tæt på lystbådehavnen.
  - Vi vil først tage stilling til, hvad vi så skal gøre, hvis vi ikke kan få hvalen til at flytte sig ved at slæbe og skubbe den fri, siger Jan Lehman.
  Den 15 meter lange finhval døde søndag morgen, efter at den første gang blev set i Vejle Fjord onsdag. Dagen i gennem har folk igen valfartet til Vejle for at se hvalen, mens den endnu ligger på bunden af Vejle Fjord.
  Ifølge Vejles borgmester Arne Sigtenbjerggaard vil den døde hval blive parteret i Vejle - og det vil ske mandag, hvis bjærgningen lykkes søndag aften.
  